सचिन भारत रत्न के लिए योग्य उम्मीदवार : धोनी  
सचिन तेंदुलकर को भारत रत्न देने की मांग करने वालों में भारतीय क्रिकेट टीम के कप्तान महेंद्र सिंह धोनी का नाम भी जुड़ गया है।
दिग्गज बल्लेबाज सचिन तेंदुलकर को भारत रत्न देने की मांग करने वालों में बुधवार को विश्व कप जीतने वाली भारतीय क्रिकेट टीम के कप्तान महेंद्र सिंह धोनी का नाम भी जुड़ गया जिन्होंने कहा कि कोई भी क्रिकेटर उनसे अधिक इस पुरस्कार का हकदार नहीं है।  तेंदुलकर को भारत रत्न दिए जाने की मांग के बारे में पूछे जाने पर धोनी ने कहा, हां, 200 प्रतिशत, क्योंकि वह आदर्श उम्मीदवार हैं। उन्होंने 21 बरस तक देश की सेवा की है और कुछ और वर्ष तक करेगा। आपको पता है कि अगर क्रिकेटर के रूप में उसे यह नहीं मिलता है तो मुझे नहीं लगता कि कोई और है जिसे कभी भारत रत्न मिल सकता है। शुक्रवार से शुरू हो रहे आईपीएल के चौथे सत्र से पूर्व चेन्नई सुपरकिंग्स के कप्तान ने प्रेस कॉन्फ्रेंस में कहा, मुझे लगता है कि उन्होंने देश के लिए काफी कुछ किया है, वह क्रिकेट को अगले स्तर पर ले गया है। लोग उसे उन स्थानों पर भी जानते हैं जहां लोग इस खेल के बारे में नहीं जानते, इसलिए मुझे लगता है कि यह बड़ी उपलब्धि है जो देश को आगे ले गई है। उन्होंने बेहतरीन प्रदर्शन किया है।   पिछले सत्र में आईपीएल और चैम्पियन्स लीग जीतने वाली धोनी की अगुआई वाली सुपरकिंग्स अपने अभियान की शुरुआत गौतम गंभीर की अगुआई वाली कोलकाता नाइट राइडर्स के खिलाफ करेगी।